Σχέδιο ΕΣΩΤΕΡΙΚΗΣ ΣΥΜΦΩΝΙΑΣ μεταξύ των αντιπροσώπων των κυβερνήσεων των κρατών μελών συνελθόντων στα πλαίσια του Συμβουλίου, όσον αφορά τα μέτρα που πρέπει να ληφθούν και τις διαδικασίες που πρέπει να τεθούν για την εφαρμογή της Συμφωνίας εταιρικής σχέσης ΑΚΕ-ΕΚ

(υποβληθέντα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Κατά την Υπουργική Διάσκεψη της 2ας και 3ης Φεβρουαρίου 2000 ολοκληρώθηκαν οι διαπραγματεύσεις για τη νέα Συμφωνία εταιρικής σχέσης ΑΚΕ-ΕΚ.

Η Επιτροπή ενέκρινε πρόσφατα τη πρόταση για την υπογραφή και τη σύναψη της νέας Συμφωνίας (COM(2000)324).

Eνόψει της έναρξης ισχύος της, σύμφωνα με τις διατάξεις των μεταβατικών μέτρων που θεσπίστηκαν στις 28 Φεβρουαρίου 2000 από την Επιτροπή των Πρέσβεων ΑΚΕ-ΕΚ και σε συμφωνία με το άρθρο 366, παράγραφος 3 της τέταρτης αναθεωρημένης σύμβασης Λομέ, το Συμβούλιο των Υπουργών ΑΚΕ-ΕΚ πρέπει, κατά την πρώτη του σύνοδο μετά την υπογραφή της Συμφωνίας εταιρικής σχέσης, να λάβει απόφαση σχετικά με τα εφαρμοστέα μεταβατικά μέτρα μεταξύ της 1ης Αυγούστου 2000 και της έναρξης ισχύος της νέας Συμφωνίας εταιρικής σχέσης ΑΚΕ-ΕΚ.

Η θέσπιση αυτών των μεταβατικών μέτρων αφορά την πρόωρη εφαρμογή σχεδόν του συνόλου των διατάξεων της νέας Συμφωνίας εταιρικής σχέσης, με εξαίρεση τις διατάξεις που αφορούν την εκτέλεση των χρηματοδοτικών πόρων του 9ου ΕΤΑ.

Η Κοινότητα και τα κράτη μέλη αυτής οφείλουν να λάβουν τα αναγκαία μέτρα για την εφαρμογή της Συμφωνίας εταιρικής σχέσης.

Στο πλαίσιο αυτό, τα κράτη μέλη συνερχόμενα στο πλαίσιο του Συμβουλίου θα εγκρίνουν εσωτερική συμφωνία για να καθορίσουν τα μέτρα που πρέπει να ληφθούν και τις διαδικασίες που πρέπει να τεθούν στους τομείς της αρμοδιότητάς τους, για την εφαρμογή της Συμφωνίας εταιρικής σχέσης ΑΚΕ-ΕΚ. Η συμφωνία αυτή αρχίζει ουσιαστικά να ισχύει μετά την κύρωση από τα οικεία εθνικά κοινοβούλια.

Εξάλλου, ενόψει της πρόωρης εφαρμογής σχεδόν του συνόλου των διατάξεων της Συμφωνίας εταιρικής σχέσης ΑΚΕ-ΕΚ, η Επιτροπή θεωρεί ότι είναι αναγκαία η πρόωρη εφαρμογή της εσωτερικής συμφωνίας από την 1η Αυγούστου 2000.

Η Επιτροπή προτείνει στους αντιπροσώπους των κυβερνήσεων των κρατών μελών να συνάψουν τη συνημμένη εσωτερική συμφωνία και να εγκρίνουν τη συνημμένη απόφαση όσον αφορά την πρόωρη εφαρμογή της.

Σχέδιο ΕΣΩΤΕΡΙΚΗΣ ΣΥΜΦΩΝΙΑΣ μεταξύ των αντιπροσώπων των κυβερνήσεων των κρατών μελών συνελθόντων στα πλαίσια του Συμβουλίου, όσον αφορά τα μέτρα που πρέπει να ληφθούν και τις διαδικασίες που πρέπει να τεθούν για την εφαρμογή της Συμφωνίας εταιρικής σχέσης ΑΚΕ-ΕΚ

ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, στο εξής καλούμενη «συνθήκη»,

τη Συμφωνία εταιρικής σχέσης ΑΚΕ-ΕΚ, που υπεγράφη στ...... στις ......., στο εξής καλούμενη «Συμφωνία ΑΚΕ-ΕΚ»,

το σχέδιο της Επιτροπής,

Εκτιμώντας τα εξής :

(1) οι αντιπρόσωποι της Κοινότητας πρέπει να λάβουν κοινές θέσεις στα πλαίσια του Συμβουλίου των Υπουργών όπως προβλέπεται από τη Συμφωνία ΑΚΕ-ΕΚ, εφεξής καλούμενο «Συμβούλιο των Υπουργών ΑΚΕ-ΕΚ». αφετέρου, για την εφαρμογή των αποφάσεων, των συστάσεων και των γνωμών του Συμβουλίου αυτού, ενδεχομένως απαιτείται, κατά περίπτωση, δράση της Κοινότητας, κοινή δράση των κρατών μελών ή δράση ενός κράτους μέλους.

(2) επομένως, είναι αναγκαίο, τα κράτη μέλη να διευκρινίσουν τους όρους υπό τους οποίους θα διαμορφωθούν, στους τομείς της αρμοδιότητάς τους, οι κοινές θέσεις τις οποίες θα λάβουν οι αντιπρόσωποι της Κοινότητας στα πλαίσια του Συμβουλίου των Υπουργών ΑΚΕ-ΕΚ. εξάλλου, στους ίδιους τομείς, οφείλουν να λάβουν τα μέτρα εφαρμογής των αποφάσεων, συστάσεων και γνωμών του Συμβουλίου αυτού, για τα οποία ενδεχομένως θα είναι απαραίτητη μια κοινή δράση των κρατών μελών ή δράση ενός κράτους μέλους.

(3) είναι αναγκαίο, τα κράτη μέλη, στους τομείς που καλύπτονται από τη Συμφωνία ΑΚΕ-ΕΚ και υπάγονται στην αρμοδιότητά τους, να εξουσιοδοτήσουν το Συμβούλιο να εγκρίνει τις ενδεδειγμένες αποφάσεις, δυνάμει των άρθρων 96 και 97 της Συμφωνίας ΑΚΕ-ΕΚ,

(4) εξάλλου, πρέπει να προβλεφθεί ότι τα κράτη μέλη ανακοινώνουν αμοιβαία και στην Επιτροπή κάθε συνθήκη, σύμβαση, συμφωνία ή διακανονισμό και κάθε τμήμα συνθήκης, συμφωνίας, σύμβασης ή διακανονισμού που θίγει θέματα τα οποία ρυθμίζονται στη Συμφωνία ΑΚΕ-ΕΚ και που συνάπτονται ή ενδέχεται να συναφθούν μεταξύ ενός ή περισσοτέρων κρατών μελών και ενός ή περισσοτέρων κρατών ΑΚΕ.

(5) επιπλέον, πρέπει να προβλεφθούν οι διαδικασίες, σύμφωνα με τις οποίες τα κράτη μέλη ρυθμίζουν διαφορές που ενδέχεται να προκύψουν μεταξύ τους και οι οποίες αφορούν τη Συμφωνία ΑΚΕ-ΕΚ,

ΣΥΜΦΩΝΗΣΑΝ ΣΤΙΣ ΑΚΟΛΟΥΘΕΣ ΔΙΑΤΑΞΕΙΣ:

Άρθρο 1

Η κοινή θέση την οποία οφείλουν να υιοθετήσουν οι εκπρόσωποι της Κοινότητας στα πλαίσια του Συμβουλίου των Υπουργών ΑΚΕ-ΕΚ και της Επιτροπής των Πρέσβεων στην περίπτωση που χειρίζονται θέματα υπαγόμενα στην αρμοδιότητα των κρατών μελών, αποφασίζεται ομόφωνα από το Συμβούλιο κατόπιν πρότασης της Επιτροπής.

Άρθρο 2

Οι αποφάσεις και συστάσεις που λαμβάνονται από το Συμβούλιο των Υπουργών ΑΚΕ-ΕΚ ή από την Επιτροπή των Πρέσβεων στους τομείς που υπάγονται στην αρμοδιότητα των κρατών μελών αποτελούν, ενόψει της εφαρμογής τους, αντικείμενο πράξεων αυτών.

Άρθρο 3

Η θέση των κρατών μελών για την εφαρμογή των άρθρων 96 και 97 της Συμφωνίας ΑΚΕ-ΕΚ, εφόσον καλύπτει ζητήματα υπαγόμενα στην αρμοδιότητά τους, εγκρίνεται από το Συμβούλιο, κατ'εφαρμογή του άρθρου 3, της απόφασης της ... σχετικά με τη σύναψη της Συμφωνίας ΑΚΕ-ΕΚ.

Εφόσον τα προβλεπόμενα μέτρα αφορούν τομείς υπαγόμενους στην αρμοδιότητα των κρατών μελών, το Συμβούλιο μπορεί επίσης να αποφασίσει κατόπιν πρωτοβουλίας ενός κράτους μέλους.

Άρθρο 4

Κάθε συνθήκη, σύμβαση, συμφωνία ή διακανονισμός ή κάθε μέρος συνθήκης, σύμβασης, συμφωνίας ή διακανονισμού που θίγει ζητήματα τα οποία ρυθμίζονται στη Συμφωνία ΑΚΕ-ΕΚ, οποιαδήποτε μορφής και χαρακτήρα, και που συνάπτονται ή ενδέχεται να συναφθούν μεταξύ ενός ή περισσοτέρων κρατών μελών και ενός ή περισσοτέρων κρατών ΑΚΕ, ανακοινώνονται το ταχύτερο δυνατόν από το ή τα ενδιαφερόμενα κράτη μέλη στα άλλα κράτη μέλη και στην Επιτροπή. Το κείμενο το οποίο έχει ανακοινωθεί, αποτελεί αντικείμενο διαβουλεύσεων στα πλαίσια του Συμβουλίου, αφού το ζητήσει ένα κράτος μέλος ή η Επιτροπή.

Άρθρο 5

Εάν ένα κράτος μέλος κρίνει αναγκαία την προσφυγή στο άρθρο 98 της Συμφωνίας ΑΚΕ-ΕΚ στους τομείς που υπάγονται στην αρμοδιότητα των κρατών μελών, έρχεται προηγουμένως σε συνεννόηση με τα άλλα κράτη μέλη και την Επιτροπή.

Εάν το Συμβούλιο των Υπουργών ΑΚΕ-ΕΚ λάβει θέση σχετικά με την ενέργεια του κράτους μέλους που αναφέρεται στο πρώτο εδάφιο, η θέση την οποία παρουσιάζει η Κοινότητα είναι η θέση του ενδιαφερόμενου κράτους μέλους, εκτός εάν οι αντιπρόσωποι των κυβερνήσεων των κρατών μελών, συνερχόμενοι στα πλαίσια του Συμβουλίου, αποφασίσουν διαφορετικά.

Άρθρο 6

Οι διαφορές που προκύπτουν μεταξύ των κρατών μελών και οι οποίες αφορούν τη Συμφωνία ΑΚΕ-ΕΚ, τα συνημμένα παραρτήματα και πρωτόκολλα καθώς και τις εσωτερικές συμφωνίες που υπογράφονται για την εφαρμογή της Συμφωνίας ΑΚΕ-ΕΚ αφού το ζητήσει το επιμελέστερο μέρος, υποβάλλονται στο Δικαστήριο των Ευρωπαϊκών Κοινοτήτων, υπό τους όρους που προβλέπονται στη συνθήκη και το πρωτόκολλο σχετικά με το καταστατικό του Δικαστηρίου, που επισυνάπτεται στη συνθήκη.

Άρθρο 7

Το Συμβούλιο μπορεί ανά πάσα στιγμή, αποφασίζοντας με ομοφωνία κατόπιν πρότασης της Επιτροπής, να τροποποιήσει την παρούσα συμφωνία.

Άρθρο 8

Η παρούσα συμφωνία εγκρίνεται από κάθε κράτος μέλος σύμφωνα με τους κατ'ιδίαν συνταγματικούς κανόνες. Η κυβέρνηση κάθε κράτους μέλους γνωστοποιεί στη Γενική Γραμματεία του Συμβουλίου την ολοκλήρωση των διαδικασιών που απαιτούνται για την έναρξη ισχύος της.

Η παρούσα συμφωνία αρχίζει να ισχύει εφόσον πληρούνται οι διατάξεις του πρώτου εδαφίου, ταυτόχρονα με τη συμφωνία ΑΚΕ-ΕΚ [1] . Εξακολουθεί να εφαρμόζεται για την ίδια με αυτήν, χρονική διάρκεια.

[1] Ημερομηνία έναρξης ισχύος της Συμφωνίας ΑΚΕ-ΕΚ θα δημοσιευθεί στην Επίσημη Εφημερίδα των Ευρωπαϊκών Κοινοτήτων με τη φροντίδα της Γενικής Γραμματείας του Συμβουλίου.

Άρθρο 9

Η παρούσα συμφωνία, συντάσσεται σε ένα μόνο αντίτυπο στη αγγλική, γαλλική, γερμανική, δανική, ελληνική, ισπανική, ιταλική, ολλανδική, πορτογαλική, σουηδική και φινλανδική γλώσσα, και τα έντεκα κείμενα είναι εξίσου αυθεντικά. κατατίθεται στο αρχείο της Γενικής Γραμματείας του Συμβουλίου, η οποία διαβιβάζει κυρωμένο αντίγραφο στις κυβερνήσεις των υπογραφόντων κρατών μελών.

Βρυξέλλες, [......]

Για το Συμβούλιο

Ο Πρόεδρος